b"\n_START_ARTICLE_\nNeonr\xc3\xb8r\n_START_SECTION_\nHistorie\n_START_PARAGRAPH_\nDen serbisk-amerikanske opfinder Nikola Tesla udstillede i 1893 lamper af neonr\xc3\xb8r p\xc3\xa5 Verdensudstillingen i Chicago 1893. Opfindelsen af neon-skilte, som vi kender dem i dag, tilskrives franskmanden Georges Claude, som fremstillede det f\xc3\xb8rste i 1902. I 1910 udstillede Claude et skilt fremstillet af to godt 10 m lange r\xc3\xb8r, og i 1912 solgte Claudes kompagnon det f\xc3\xb8rste skilt til en parisisk barber. \xc3\x85ret efter kunne forbipasserende p\xc3\xa5 Champs-\xc3\x89lys\xc3\xa9es i lysenes by beundre en reklame for den italienske vermouth Cinzano. Bogstaverne var en meter h\xc3\xb8je._NEWLINE_I 1923 solgte Claudes firma de f\xc3\xb8rste neonr\xc3\xb8r til en amerikansk kunde, en Packard-bilhandler i Los Angeles. Det fort\xc3\xa6lles at gaderne blev fyldt af m\xc3\xa5bende forbipasserede, som ville beundre den \xe2\x80\x9dflydende ild\xe2\x80\x9d, som neonr\xc3\xb8r hed i folkemunde.\n_START_SECTION_\nHistorie i Danmark\n_START_PARAGRAPH_\nDer skulle g\xc3\xa5 to \xc3\xa5r mere, f\xc3\xb8r den f\xc3\xb8rste neonreklame blev monteret i Danmark. Det var bare fire lange r\xc3\xb8de lodrette striber bestilt af Alexandra teateret i Nygade i K\xc3\xb8benhavn. De blev produceret i Tyskland og Frankrig, da der f\xc3\xb8rst blev produceret neonr\xc3\xb8r i Danmark i 1929. De nye r\xc3\xb8r blev hurtig meget popul\xc3\xa6re pga. lang levetid og lavt str\xc3\xb8mforbrug. \xc3\x85ret efter opf\xc3\xb8rtes Carlsberg Obelisken, der med 198 r\xc3\xb8dtlysende 2 m lange neonr\xc3\xb8r kunne ses over hele byen. Den var 76 m over havet og kunne ses fra Fehmarn og blev brugt til at navigere efter af flytrafikken._NEWLINE_I 30'erne gik det st\xc3\xa6rkt i Danmark: i 1928 blev der monteret fem neonskilte, i 1935 over 500. Af de vigtige eksisterende reklamer fra 30'erne er Irmah\xc3\xb8nen ved S\xc3\xb8erne (Dronning Louises Bro) og termometeret/cykelpigen p\xc3\xa5 Richshuset p\xc3\xa5 R\xc3\xa5dhuspladsen i K\xc3\xb8benhavn."